70-80 के दशक में आसमान की ऊंचाइयां छू रहे खाशोगी के खर्च का आकलन ‘इकानॉमिस्ट’ पत्रिका ने तब किया तो हल्ला मच गया था। आज अगर किसी को वैसी जीवन-शैली में रहना हो तो 15-20 करोड़ रुपए रोज़ लगेंगे। जी हां, हर रोज़। हालांकि ऐसा था नहीं, लेकिन लोग खाशोगी को दुनिया का सबसे अमीर आदमी समझने लगे थे। जानकार जानते हैं कि खाशोगी की दौलत जब अपने चरम पर थी तो उसका मूल्य क़रीब चार-साढ़े चार बिलियन डॉलर था। यानी आज के तक़रीबन तीन-सवा तीन हज़ार करोड़ रुपए। मगर खाशोगी के तीन बेड रूम वाले डीसी-8 और डीसी-10 विमान, बेडरूम में डेढ़-दो करोड़ रूपए के रूसी पलंग और शत्यॉ मार्गेक्स की वाइन बोतलों ने लोगों की आंखें ऐसी चुंधिया रखी थीं कि उस ज़माने में खाशोगी के बारे में जो कहा जाता था, उस पर कौन सवाल उठाता? शत्यॉ मार्गेस की सबसे सस्ती बोतल आज दो लाख रुपए में आती है। वैसे उसकी कीमत डेढ़ करोड़ रुपए बोतल तक जाती है।